Nóg að gera hjá stafsmönnum Stykkishólmsbæjar Í sumar hefur verið í nógu að snúast hjá starfsmönnum áhaldahúss Stykkishólmsbæjar . Þessa daganna eru framkvæmdir í miðbænum á lokastigi og á allt að vera klappað og klárt um næstu helgi , en þá verða Danskir dagar haldnir í bænum . Högni Högnason , verkstjóri áhaldahússins , segir í samtali við Skessuhorn að það hafi verið mikið að gera hjá starfsmönnum bæjarins í allt sumar . „ Við vinnum hörðum höndum þessa dagana að því að klára allan frágang fyrir næstu helgi og svo eru verktakar að klára að helluleggja í miðbænum og á ég ekki von á öðru en þeir klári það verk með sóma . “ Högni segir að alls séu tíu starfsmenn við vinnu hjá áhaldahúsinu með sláttugenginu . „ Það hefur verið gott og þurrt sumar svo spretta hefur ekki verið mikil og því hefur sláttugengið getað hjálpað til annarsstaðar þar sem mannskap hefur vantað . Við höfum verið í allskonar verkefnum og erum þessa dagana að steypa gangbrautir ásamt ýmsu sem fellur til , “ segir Högni og má ekkert að vera að neinu kjaftæði og er rokinn upp í gröfu , enda meira aðkallandi en að standa í einhverju viðtali .